정조 14년 · 목
予謂左議政蔡濟恭曰聞卿有癖積之症而此症不害於行氣故俄命强入矣濟恭曰臣之區區私義頃於筵退時已以更當引處之意仰達而目下賤病又無可堪之勢玆不得遽然承命矣乃者飭敎連下義分是懼冒沒登對益不勝惶愧矣予曰過矣私義何必更提濟恭曰臣竊有爲悶然者見今鼎席不備廟堂空虛徒以如臣無似充位而已臣心不安容有旣哉古所謂官不必備惟其人云者正謂得其人任其官則無待乎必備也今臣旣非其人而官亦不備是豈可成說乎首揆引入右揆未卜伏願亟備鼎席以幸國事焉予曰卿之獨賢非不可悶而事勢適然亦復奈何濟恭曰領相箚批尙今未下乎予曰此非援例控辭之疏何以賜答乎濟恭曰臣未見原箚故不知所涷比前如何矣予曰比前尤有甚者矣濟恭曰黃海水使尹範行狀啓以爲延安防船一隻自浮橋所離發來到交河外洋偶然失火什物燒燼船體別無可改處而格軍崔泰貴焦爛致死海州防船一隻回到龍媒鎭境遇風致敗人物雖幸俱全船隻仍以漂流延安前府使尹光濩兼任白川郡守柳秉均海州判官任希厚不能檢飭之罪請令廟堂稟處矣防船所係甚重而或致火災或至漂流事之驚駭莫此爲甚帥臣之請罪地方官固其宜也而但三守令或以差員入京或以兼官權察或遠在本邑海洋中流之遇風失火雖欲檢察何可得乎旣知其公罪則宣有參怒而亦不可全然無飭尹光濩柳秉均任希厚竝從重推考此後則船所凡事另加檢束俾無大段抵罪之意請一體申飭從之予曰龍媒前僉使黃重錫卽是昨年磚石領運差員乎兵判出去知入兵曹判書李▣奏曰龍媒前僉使黃重錫果以磚石載運差員領付於園所都監云矣敎曰前勞宜念特爲仍任○濟恭啓言前府使姜游疏中人蔘定價事有次對時稟處之命矣見今痼弊莫尙於蔘價之絕貴欲自朝家一定其賣買之價俾不得操縱者其言誠爲矯捄之要而但念物本不齊不特不可以人力硬定目今人心至詐朝綱不嚴勒令不捧其翔貴之直而忽以至廉之價受授和賣實恐有行不得者矣令出而不得行則反不如不令之爲愈使入侍諸宰各陳意見恐好矣敎曰定價當否諸堂以次仰達左參贊金華鎭行司直徐有隣鄭昌順行戶曹判書金履素司直李文源吏曹判書洪良浩副司直宋載經禮曹判書金文淳副司直鄭好仁刑曹判書金思穆副司直徐有大副司直洪秀輔副司直金持默俱以爲蔘價勒定實是行不得之政矣濟恭曰諸宰之見無不以不可行爲奏定價一款諸姑置之敎以予意自初亦然依爲之又啓言昨日姜游疏批中以山沿穀簿之不均至有輪囷之敎臣竊仰爲民之聖意矣此其弊專由道伯之係念於市直高下賣穀之際有偏用偏不用之致也身爲道伯不特不能爲興利除害民國之弊親自作爲豈不有所愧悚也哉朝廷旣知此弊之爲痼則決不可仍以置之無所矯捄自今以後廟堂詳察穀簿某邑之中有昨年穀少而今年穀增前時穀多而今時穀損處則一一覈出當該道伯繩以重典則庶可爲捄弊之道矣敎曰有司堂上各陳所見可也有隣曰平糴之道聖批中較戶量穀裒峽益沿八字已挈其要領臣不敢更事覼縷而第伏念姜游疏所謂自大戶七包至小戶三包爲式邑邑準此之論未免太局今若於大戶數十包小戶六七包以上邑思所以減之大戶四五包小戶一二包以上邑思所以增之則大體穀簿庶不至於偏多偏少若乃山峙沿虛果未必不由於道臣那移之弊弊到極處宜有一切之嚴法而道臣卽朝廷委授一方之人先以法拘束亦非所以誠信待之之道謹將此意申明知委營穀所在處參量其穀之貴賤邑分排均置以爲得失相當支放無縮之道每歲末取考各道各邑穀簿如有前多今少前少今多處隨其數爻分輕重論勘道臣則矯捄之策無逾於此昌順曰我國穀簿惟在還穀而移去移來偏積偏虛本所以裕民之食而今反爲厲民之端至有月前咸陽穀蕩減之命不惜近十萬穀包以救屢十年積弊此後穀多爲弊之邑當有次第矯捄之道而今此言者之言則欲以每戶七包較民量穀永作通一國遵行之式而無全利無全害者法之常也雖如其言久則弊生若令爲道伯者仰體朝家爲民蘇革之意察其道內偏積偏虛之處條列狀聞隨時裒益則庶可無如前之弊矣文源曰穀積於山郡穀虛於沿邑其弊源非一朝一夕之故積處則價賤虛處則價貴營門公私用年年作錢只取價貴不顧積弊以至於目下生民俱被困瘁毋論各道先從還弊之尤甚邑亟施裒多益寡之政今年除一弊明年除一弊則不出多年庶可以均其穀而矯其弊矣思穆曰還穀儲置之法意卽爲備荒裕食之要道而近年以來山郡穀賤處若是夥多沿邑穀貴處數甚尠少徒有其害未聞實效弊源旣痼民生日困此皆道臣不能留心於均平擅自移來移去之致今若嚴飭諸道察其偏多偏少之處不計貴賤隨卽釐正無敢那移則自無如前之弊矣濟恭曰廟堂詳察穀簿之意臣旣仰陳而爲道伯者如有不可不移用穀物之事則必論報備局受題然後始爲移之如不然則雖一包穀不得擅自來去之意著爲定式請以此意知委諸道臣俾無犯科之患從之又啓言卽見京畿水使南憲喆黃海水使尹範行所報則以春耕方張種糧乏絕軍餉留庫中依前加分爲請矣今年諸道加分之請自上皆已許施兩閫不可不均視海閫小米限八百石喬桐米限四百石請依報辭特許加分從之又啓言邊慶遇以忠淸兵使移喬桐水使陞資矣未赴任而見遞故聞兵曹以依例降資之意草記入啓自上還給其草記矣草記旣命還給則似當仍其嘉善階而無下敎文跡故方在非通政非嘉善之中宜有一番稟定敢此仰達矣敎曰旣與營將之未準限罪遞有異年與履歷俱合金圈降資一款置之又啓言槐院以公事主管之無人當此使行不遠之時事多苟簡請提調徐有隣使之察有司之任從之又啓言卽見東萊府使金履禧報備局者則枚擧訓別等手本以爲開市大廳之改建已承姑待年限之處分而從前倭館燒燼後改建或在五六年之後裁判差倭今忽謂有島主之令援引庚申戊子五年之例懇縷不已爲延迤遲留之計雖以年限論之今年許施例於明年始役則又準六年之限許施之後裁判倭自當無辭退歸開市大廳改建一款更爲稟處爲辭矣開市大廳改建別無年限之所定而係是不可不一番改建且況燒燼已爲五年今雖許施始役則當在明年裁判倭之以此遲留亦甚可悶開市大廳依報辭改建之意請分付嶺南道臣從之又啓言適有民隱之不可不上聞者敢此仰達矣方今聖明在上如傷若保之澤遍及八域宜無一民之不得其所而聞湖南沿海民力殆竭有不勝誅求弊源專在監營而然矣雖以順天一邑言之民庫一年應入不爲不多而不能支一年之用至有再歛三歛之時蓋營門卜定之物以本色備納則雖至精極美皆不免執言退却必以價本然後始得無事磨勘而其所謂價本較之本色原價不啻爲倍簁然則民庫之事安得不加歛小民之勢安得不倒懸乎順天如此他邑可推雖然其所捄弊專係道伯嚴束詳察之如何營門設或時不免卜定待其本色上納親自照檢勿爲點退則屬邑爲弊豈至於此乎身居宣化之地旣聞此弊則必欲矯捄當不待飭勵而爲矣請以此出擧條各別申飭從之敎曰此外有弊邑名此後釐弊形止竝令鱗次狀聞事申飭分付又啓言昨日姜游疏中盛論較戶量穀之道而臣意則治道去其泰甚而已年前穀多邑自朝家作錢定式之後如或有山邑穀多之處而以吏鄕之不欲出賣見漏於作錢除弊之中者則道臣必有見聞所及使之詳察邑弊民願鱗次狀聞以爲依他例矯捄之地宜矣請以此分付諸道道臣從之又啓言西北麻布遺在數爻道臣今纔區別報來矣見今日晷漸暄用布時急此旣許給布廛民人以爲及時救急之資則必不遲延時日使之卽往該道監營分別其完品間破定價納價分受以來一如月前白木廛之爲該營之日後區處亦必如白木廛發賣時所定之規俾無花消之意請各別申飭從之又啓言聞關西木發賣之後廛人所納之價錢自戶曹貸用不送該營云此是關西百年積置之財貨而今因發賣府庫一朝空虛其價則爲戶曹所用如不得照數還給此豈非悶惜乎秋後自關西上納戶曹之錢必多有之依所貸數一一除留使之貿木或貿穀之意更爲申飭於該道伯恐不可已矣從之又啓言日前以谷山移轉事命有司堂上就議於臣故臣與之爛商使箕營穀從水道移給谷山平壤民則受之中和中和民則受之黃州兵營蓋黃兵纔以穀多民病有所狀聞故爲此區劃發關分付於當該營閫關西道伯則以依數出給谷山之意報來黃海兵使則昨日論報本司而以軍餉穀勑穀之正二月已盡分給今無一包留庫爲辭平壤民當此農節以其種糧口食之資出給谷山之民渠等則更無可以受來之處民勢之切急從可想得平壤與三和咸從等邑相距不甚遼遠而三和咸從又與海西之長連安岳等邑隔浦相望舟楫往來常時不絕若使安岳長連傍近之穀移轉三和咸從平壤之民次次受來於咸三附近之處則似不至有大段難便之端以此意分付兩道道臣使之往復相議務歸便民之地恐好矣從之○兵曹判書李▣啓言卽見水原府使趙心泰所報則今番別試武科放榜時金福實姓名所塡紅牌無所受之人自試所出付本府使之傳給故金福實爲名人推尋則同名有三一則壯勇軍一則束伍軍一則閑良壯勇與束伍軍則已受紅牌而閑良金福實所告以爲元無登科之事其紅牌上送本曹云矣取考榜目則果有同名三人此出榜時必是做錯加書之致臣亦其時參試未能察飭之失不勝惶恐而金福實原榜中付標紅牌請令政院爻周從之○昌順以守禦使啓言臣以南漢巡審事明將發行仍行都試而都試之規必以本府所居軍校考籍捧單使之赴試而前年本府日用松東兩面移屬水原之後所居軍校本以廣州之民今爲水原之人他邑人赴試固無其例而今此都試非但當年條前此未行之都試又當追行則兩面所居應赴軍校在渠移屬之前俱是入籍之人其所願赴事理無怪而今旣移屬一體許赴事係科試有非自下擅便敢此仰達從之○予曰水原募民事如非自願則不必勒勸無論戶之多少只以自願募入而頃下擧條亦卽頒布文源曰溫陵碑石役事趁今爲之乎待秋擧行乎敎以待秋爲之(刀削)履素進前予曰太古亭果始役耶履素曰此是臣一家屋子故臣聞命而惶悚未卽始役政院又爲分付故日前始役矣予曰卿何故引病不參耶履素曰臣於近來疾病連仍凡於官職實無可强之望荐承飭敎怵迫義分玆敢登筵而又況次對班行素有自劃之義決無行公之望矣予曰卿之自劃有何所執乎仍敎曰筵奏支蔓行戶曹判書金履素遞差履素曰伏承嚴敎雖極悚惶臣有區區所懷今於君父之前敢不仰達乎臣與蔡濟恭奏語未畢予曰又何敢發言乎仍敎曰遞差之後敢欲畢說乎前判書金履素罷職予謂載經曰向者卿子之罪遞事予所不得已處分而原其委折果何故也載經曰伊時僚員皆不欲自現故臣子乃爲替當矣予曰果如卿言則分付銓曹隨窠調用